b"\n_START_ARTICLE_\nJack Andraka\n_START_SECTION_\nOzadje\n_START_PARAGRAPH_\nJack Andraka, ki \xc5\xbeivi v Crownswilleu v zvezni dr\xc5\xbeavi Maryland, je na razli\xc4\x8dne na\xc4\x8dine opisal, kaj ga je navdihnilo za ukvarjanje z rakom trebu\xc5\xa1ne slinavke; eden od razlogov je bila tudi smrt tesnega dru\xc5\xbeinskega prijatelja. Pri iskanju odgovorov je ugotovil, da je razlog za slabo pre\xc5\xbeivetje pri raku trebu\xc5\xa1ne slinavke tudi nezmo\xc5\xbenost zgodnje prepoznave s hitro, ob\xc4\x8dutljivo in poceni presejalno metodo. Kot je povedal, mu njegov najstni\xc5\xa1ki optimizem ni dal miru, zato se je posvetoval z\xc2\xa0\xc2\xbbdvema najbolj\xc5\xa1ima prijateljema najstnika: Googleom in Wikipedijo\xc2\xab, vir informacij pa mu je bila tudi vsebina na portalu YouTube. Za\xc4\x8del je razmi\xc5\xa1ljati o razli\xc4\x8dnih na\xc4\x8dinih zaznave in zaviranja rasti raka ter njene ustavitve, \xc5\xa1e preden postanejo rakaste celice invazivne._NEWLINE_V intervjuju za medijsko hi\xc5\xa1o BBC je dejal, da je zamisel za svoj test raka trebu\xc5\xa1ne slinavke dobil pri uri biologije v \xc5\xa1oli (North County High School), ko je poslu\xc5\xa1al predavanje o protitelesih in obenem strastno prebiral \xc4\x8dlanek o metodah analize z uporabo ogljikovih nanocevk. Pozneje se je o nanocevkah in biokemiji raka natan\xc4\x8dneje seznanil s pomo\xc4\x8djo iskalnika Google Search ter prostodostopnih znanstvenih revij._NEWLINE_Z na\xc4\x8drtom, prora\xc4\x8dunom in \xc4\x8dasovnico se je obrnil na 200 profesorjev Univerze Johnsa Hopkinsa in Nacionalnih in\xc5\xa1titutov za zdravje, da bi dobil mo\xc5\xbenost laboratorijskega dela. Prejel je 199 zavrnitvenih odgovorov, potem pa pozitivni odgovor profesorja za patologijo, onkologijo in biomolekularno in\xc5\xbeenirstvo Anirbana Maitre na Medicinski \xc5\xa1oli Johns Hopkins._NEWLINE_Rezultat njegovega projekta je bil nov diagnosti\xc4\x8dni test za raka trebu\xc5\xa1ne slinavke s testnim trakom, podoben testu za sladkorno bolezen. Test v krvi ali urinu zazna raven mezotelina, ki je ozna\xc4\x8devalec za raka trebu\xc5\xa1ne slinavke. Kot je povedal Andraka, je 168-krat hitrej\xc5\xa1i, bistveno cenej\xc5\xa1i (1/26.000 cene oz. tri ameri\xc5\xa1ke cente) in 400-krat bolj ob\xc4\x8dutljiv kot trenutni diagnosti\xc4\x8dni testi in vzame samo pet minut. Test je u\xc4\x8dinkovit tudi za ugotavljanje raka jaj\xc4\x8dnikov in plju\xc4\x8d, saj je zanju tudi zna\xc4\x8dilen ta ozna\xc4\x8devalec._NEWLINE_Profesor Maitra za Andrako vidi svetlo prihodnost. Za \xc4\x8dasopis Baltimore Sun je dejal:\xc2\xa0\xc2\xbbO njem boste v prihodnjih letih \xc5\xa1e veliko brali ... Svojemu laboratoriju sem dejal: 'Pomislite na Thomasa Edisona in njegovo \xc5\xbearnico.' Ta otrok je Edison na\xc5\xa1ega \xc4\x8dasa. Od njega bo pri\xc5\xa1lo \xc5\xa1e veliko \xc5\xbearnic.\xc2\xab\n_START_SECTION_\nMetoda zaznave raka\n_START_PARAGRAPH_\nAndraka je gojil celice MIA PaCa komercialne celi\xc4\x8dne linije raka trebu\xc5\xa1ne slinavke, ki \xc4\x8dezmerno izra\xc5\xbeajo mezotelin, ozna\xc4\x8devalec za raka trebu\xc5\xa1ne slinavke. Mezotelin je izoliral, koncentriral in kvantificiral z metodo ELISA. Po optimizaciji s prenosom western je humana za mezotelin specifi\xc4\x8dna protitelesa pome\xc5\xa1al z enostenskimi ogljikovimi nanocevkami in jih nanesel na trakove navadnega filtrskega papirja. S tem je papir postal prevoden. Optimalni nanos je dolo\xc4\x8dil s presevnim elektronskim mikroskopom. S papirnatim biosenzorjem je nato testiral celi\xc4\x8dna goji\xc5\xa1\xc4\x8da z razli\xc4\x8dnimi ravnmi mezotelina in meril spremembe elektri\xc4\x8dnega potenciala (zaradi spremembe prevodnosti nanocevk) senzorskega traku pred in po nanosu. Zgodilo se je naslednje:_NEWLINE_Protitelesa so se vezala na mezotelin in pove\xc4\x8dala. Te nabrekle molekule so razmaknile nanocevke in spremenile elektri\xc4\x8dni potencial mre\xc5\xbeja: ve\xc4\x8d kot je bilo prisotnega mezotelina, ve\xc4\x8d protiteles se je vezalo in zrastlo in \xc5\xa1ibkej\xc5\xa1i je bil signal._NEWLINE_Z R\xc2\xb2 z vrednostjo .9992 je narisal krivuljo odziva na odmerek. Testi humanega krvnega seruma zdravih ljudi ter bolnikov s kroni\xc4\x8dnim pankreatitisom, pankreati\xc4\x8dno intraepitelijsko neoplazijo (predhodnik raka trebu\xc5\xa1ne slinavke) in rakom trebu\xc5\xa1ne slinavke so dali podoben odziv. Ugotovljena meja zaznave testa je bila 0,156\xc2\xa0ng/ml; raven \xc4\x8dezmernega izra\xc5\xbeanja mezotelina, ki ustreza raku pankreasa, je 10\xc2\xa0ng/ml. Cena testa je 0,03 ameri\xc5\xa1kih dolarjev (cena standardnega testa je 800 dolarjev)), posamezen trak pa zadostuje za deset testov, od katerih vsak vzame pet minut. Metoda je 168-krat hitrej\xc5\xa1a, 400-krat bolj ob\xc4\x8dutljiva in 25 do 50\xc2\xa0% bolj to\xc4\x8dna kot test CA19-9._NEWLINE_Predstavniki Intela so dejali, da to\xc4\x8dnost zaznave mezotelina z Andrakovo metodo presega 90\xc2\xa0%. Andraka je metodo za zaznavo raka pankreasa patentiral in se trenutno dogovarja za razvoj testa za dostopnost brez recepta.\n_START_SECTION_\nOsebno \xc5\xbeivljenje\n_START_PARAGRAPH_\nJackov o\xc4\x8de, Steve Andraka, je gradbeni in\xc5\xbeenir. Mati, Jane Andraka, je anesteziologinja. Za \xc4\x8dasopis Sun je povedala:\xc2\xa0\xc2\xbb... nismo ravno zelo \xc5\xa1portna dru\xc5\xbeina. Na nogometne in ko\xc5\xa1arkarske tekme ne hodimo pogosto.\xc2\xab\xc2\xa0\xc2\xbbNamesto tega imamo milijon [znanstvenih] revij [in] pogosto sedimo za mizo ter se pogovarjamo o tem, kako so ljudje razvili svoje zamisli in kaj bi sami storili druga\xc4\x8de.\xc2\xab_NEWLINE_Jackov starej\xc5\xa1i brat, Luke, je na Intelovem mednarodnem sejmu znanosti in in\xc5\xbeenirstva leta 2010 prejel ve\xc4\x8d nagrad v vrednosti 96.000 ameri\xc5\xa1kih dolarjev za projekt, v katerem se je ukvarjal s preu\xc4\x8devanjem vpliva kislih rudni\xc5\xa1kih izcednih voda na okolje._NEWLINE_Jack je \xc5\xbee pri trinajstih letih razkril, da je gej, in se je o tem tudi pogovarjal z novinarji spletnih portalov The New Civil Rights Movement, London Evening Standard, in MetroWeekly. Ko so ga prosili za pogovor o njegovi spolni usmerjenosti, je odgovoril:\xc2\xa0\xc2\xbbSli\xc5\xa1i se super! Sem odkrit gej in eno od mojih najve\xc4\x8djih upanj je, da lahko navdihnem \xc5\xa1e druge mlade s podobno usmerjenostjo, da se za\xc4\x8dnejo ukvarjati s podro\xc4\x8djem STEM [znanost, tehnologija, in\xc5\xbeenirstvo in matematika]. Razen Alana Turinga [v znanosti] nisem imel veliko [gejevskih] vzornikov.\xc2\xab_NEWLINE_Ukvarja se tudi s kajaka\xc5\xa1tvom na divjih vodah (je \xc4\x8dlan dr\xc5\xbeavne mladinske kajaka\xc5\xa1ke ekipe), zlaganjem origamijev in gledanjem nanizank Glee in Bones. O tem je dejal naslednje:\xc2\xa0\xc2\xbbRad bi, da bi ljudje vedeli, da nisem popoln piflar. Hodim ven in se zabavam. Ukvarjam se s kajaka\xc5\xa1tvom. Nisem \xc4\x8dudak z velikimi o\xc4\x8dali, ki se skriva v kotu.\xc2\xab"